The Pritzker Architecture Prize
The Pritzker Architecture Prize er en international pris og bronzemedalje, der årligt tildeles en arkitekt, som i sit værk forener talent, vision og engagement af betydning for menneskeheden og arkitekturen.
Prisen (100.000 dollars, 2020) blev indstiftet i 1979 af den amerikanske familie Pritzker, som driver den verdensomspændende hotelkæde Hyatt.
The Pritzker Architure Prize betragtes som "arkitekturens nobelpris" og overrækkes på et arkitektonisk betydningsfuldt sted i verden. Medaljens udformning refererer til den amerikanske arkitekt Louis Sullivan og den oldromerske arkitekt Vitruvius.
Som hidtil eneste dansker modtog Jørn Utzon prisen i 2003.